कहा- ये यूक्रेन को मेरी तरफ से हैलो, हम नाजियों से लड़ रहे
Russia Ukraine War Situation Report Latest Update रूस-यूक्रेन जंग में सिर्फ सैनिक ही नहीं बल्कि मौका मिलने पर पत्रकार भी रॉकेट दाग रहे हैं। जंग को कवर कर रहे रूस के एक ऐसे ही रिपोर्टर का वीडियो वायरल हो रहा है।
रूस-यूक्रेन जंग में सिर्फ सैनिक ही नहीं बल्कि मौका मिलने पर पत्रकार भी रॉकेट दाग रहे हैं। जंग को कवर कर रहे रूस के एक ऐसे ही रिपोर्टर का वीडियो वायरल हो रहा है। इसमें वो रूस की तरफ से रॉकेट को लोड और फायर करते हुए दिख रहा है।
वीडियो को यूक्रेन के एक पूर्व प्रोसिक्यूटर ग्यूंदुज मामेदोव ने शेयर किया है। उन्होंने पत्रकार के इस तरह जंग में हिस्सा लेने की आलोचना की है। वहीं, कुछ लोग इसे रूस का प्रोपेगैंडा भी बता रहे हैं।
रिपोर्टर ने कहा ये यूक्रेन को मेरी तरफ से 'हैलो' है
वायरल वीडियो में दिख रहा है कि पहले रिपोर्टर रूसी सैनिकों से बातचीत कर रहा है। इसके बाद वो सैनिकों की रॉकेट लोड करने में मदद करने लग जाता है। इस दौरान वो कहता है कि जंग में इस तरह से किसी पत्रकार का मदद करना गलत है। हालांकि, ये एक स्पेशल केस है।
ये कहने के बाद वो मल्टिपल लॉन्च रॉकेट सिस्टम में एक रॉकेट फिट करता है और कहता है कि ये उसकी तरफ से यूक्रेन को हैलो है। अपनी इस हरकत को जायज ठहराने के लिए वो कहता है कि रूस अपनी मातृभूमि के लिए लड़ रहा है। वो यूक्रेनी सैनिकों को नाजी भी कहता है।
जंग में रूस के 1 लाख से ज्यादा सैनिकों की मौत
रूस-यूक्रेन जंग को लेकर सोमवार को अमेरिका कि इंटेलिजेंस एजेंसी ने नई जानकारियां रिलीज की थी। इसमें दावा किया गया था कि जंग में अब तक रूस के एक लाख से ज्यादा सैनिक मारे जा चुके हैं। वहीं पिछले 5 महीनों में 80 हजार घायल हुए हैं।
अमेरिका के नेशनल सिक्योरिटी काउंसिल के प्रवक्ता जॉन किर्बी ने इंटेलिजेंस के हवाले से बताया था कि पिछले 5 महीनों में 20 हजार से ज्यादा सैनिकों की मौत हुई है। इनमें आधे से ज्यादा प्राइवेट मिलिट्री ग्रुप वैनगर के लड़ाके थे। जिन्होंने यूक्रेन के बाखमुत इलाके में लड़ते हुए जान गंवाई है।
पोप फ्रांसिस जंग खत्म करने के लिए सीक्रेट मिशन चला रहे
दुनिया के सबसे बड़े ईसाई धर्म गुरु पोप फ्रांसिस ने कहा है कि वो रूस-यूक्रेन जंग को रुकवाने के लिए एक सीक्रेट मिशन पर काम कर रहे हैं। इसकी जानकारी देते हुए उन्होंने कहा कि बिना बातचीत के शांति कायम नहीं हो सकती है। एक मिशन चलाया जा रहा है। अभी उसे सार्वजनिक नहीं किया जा सकता है।